Lübbs

Lübbs () is en Dörp un Gemeen in de Samtgemeen Hambargen in’n Landkreis Oosterholt in Neddersassen mit . 

 Geografie 

De Oort liggt op de Oosterholter Geest. Dat Water ut dat Rebeed flütt över lüttjere Waterlööp na’n Giehler Beek hen af.

De Navergemenen sünd Holste in’n Noordoosten, Hambargen in’n Süüdoosten, Oosterholt-Scharmbeek in’n Süüdwesten, Hagen (Landkreis Cuxhoben) in’n Westen un Ax in’n Noordwesten.

De direkten Naveröörd sünd Ollendörp, Steern un Paddewisch in’n Noordoosten, Wallhöben, Heißenbuttel un Bullwinkel in’n Süüdoosten, Hambargen mit Schrum in’n Süden, Ohlenst, Biloh un Bremerhorn in’n Süüdwesten un Wohlthöben un Ax in’n Noordwesten.

 Historie 

Lübbs kummt 1105 as Lubberstedi toeerst in de Oorkunnen vör. De Naam sett sik woll tohoop ut en Vörnaam Lubber un -steed. De Oort weer in de öllste Tied Besitt von de Greven von Stotel, de dat an’n 30. November 1240 an dat Klooster Oosterholt verköfft hebbt.

Bi Lübbs schall dat ok en Borg geven hebben, de Carlsborg heten hett. De letzten Resten von’n Borgwall sünd in de Johren 1950 liek maakt worrn.

De Watermöhl in Lübbs kummt in de Oorkunn von 1240 toeerst vör un is lopen, bet 1859 en Windmöhl boot worrn is. De Windmöhl is 1909 afbrennt un wedder opboot worrn un bet 1956 lopen. In’t Johr 2000 hett de Gemeen de Möhl övernahmen.

Von 1936 bet 1945 hett in’t Holt bi Lübbs de Muna Lübbs bestahn, in de Munitschoon herstellt worrn is. To de Muna is 1944 ok noch en Butenlager von dat KZ Neengamm tokamen. Aver ok na’n Tweten Weltkrieg is de Muna eerst von de Amerikaners un denn bet 2009 von de Bundswehr noch as Depot för Munitschoon bruukt worrn.

Dör de Verdrevenen, de an’t Enn von’n Tweten Weltkrieg na Lübbs kamen sünd (vör allen ut Oost- un Westprüßen) is de Inwahnertall von 327 Lüüd (Stand 1939) op 607 (Stand 1946) wussen.

 Verwaltungsgeschicht 

In de Franzosentied von 1810 bet 1814 hett de Oort to de Mairie Dammhagen in’n Kanton Hagen höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

Vör 1885 hett Lübbs to de Böörd Braamst in dat Amt Hagen tohöört. 1885 is dat Deel von’n Kreis Geestmünn worrn un 1932 von’n Kreis Wersermünn.

De Gemeen Lübbs is bi de Gemeenreform in Neddersassen an’n 1. März 1974 unverännert bleven, aver in’n Landkreis Oosterholt wesselt un dor Maat von de Samtgemeen Hambargen worrn.

 Inwahnertall 

 Religion 

Lübbs is evangeelsch-luthersch präägt un höört to dat Kaspel von de Cosmae-un-Damiani-Kark in Hambargen. Bet 1932 hett de Oort to dat Kaspel von de Jacobi-Kark in Braamst tohöört.

För de Kathoolschen is de Hillige-Familie-Kark in Oosterholt-Scharmbeek tostännig.

De Oort hett en egen Karkhoff an de Kampstraat. De Karkhoff is 1861 anleggt un 1962 vergröttert worrn. 1963 hebbt se dor en Kapell boot, de 1975 vergröttert worrn is.

 Politik 

 Gemeenraad 

Liddmaten
 2011:
 CDU: Dieter Langmaack, Walter Berner, Fred Ellmers, Burkhard Prigge, Volker Schenk
 SPD: Anne Gjalt Kalfsbeek, Manfred Kühn, Jürgen Lüllmann
 UKA: Uwe Tellmann
 2016:
 CDU: Walter Berner, Fred Ellmers, Dieter Langmaack, Burkhard Prigge, Matthias Schulz
 SPD: Hartmut Eilers, Jürgen Mehrtens (De SPD hett noog Stimmen för veer Maten in’n Raad kregen, harr aver blots twee Lüüd op de List. Dorüm blievt twee Plätz in’n Raad leddig.)

 Börgermeesters 

 Tied  Naam  Partei –2006  Johann Otten  SPD 2006–  Dieter Langmaack  CDU

 Wapen un Flagg 

duum|Windmöhl, de in dat Wapen afbillt is
Dat Wapen von de Gemeen wiest op roden Grund en sülvern Windmöhl.

Utklamüsert hett dat Wapen de Heraldiker Albert de Badrihaye.

 Kultur 

De Oort hett en Dörphuus, dat 1979 boot worrn is.

 Verenen 

De Sportvereen MTV Lübbs is 1924 grünnt worrn un de Möhlenvereen in’n Dezember 2000.

 Bruukdom 

Siet 1954 gifft dat jümmer an’t twete Wekenenn in’n September en Erntedank-Ümtog.

An Pingsten warrt in Lübbs an’t Dörphuus en Maiboom opstellt.

 Weertschop un Infrastruktur 

Lübbs hett en egene freewillige Füürwehr, de an’n 20. Mai 1902 grünnt worrn is.

Elektrischen Stroom hett de Oort 1923 kregen un fleten Water 1968.

Twüschen Lübbs un Hambargen is 2016 von’n Bedriever wpd en Windpark mit söven Windrääd von’n Typ Enercon E101/3050 boot worrn, de 186 Meter hoog sünd un tohoop en Leistung von 21,35 Megawatt hebbt. De Kösten för de Anlagen weren knapp 35 Milljonen Euro.Windenergie: Ausbau schreitet weiter voran. op de Websteed von’n Landkreis Oosterholt, afropen an’n 7. September 2017

 Verkehr 

An Lübbs löppt de Landsstraat 128 langs, de in’n Noorden över Ollendörp un Wellen na Beverst an de Bundsstraat 71 geiht un in’n Süden na Hambargen un an de B 74. De B 74 föhrt in’n Noordoosten över Kuhs un an Gnarrenborg langs na Bremervöör un in’n Süüdwesten na Oosterholt-Scharmbeek, Hu’e un Bremen-Noord. Von de L 128 in Lübbs geiht na Westen de Kreisstraat 39 af, de na Wohlthöben un Albst föhrt. Tosätzlich geiht von Wohlthöben ut de K 38 na Ax un Loh un an de L 134 ran.

De nächste Autobahn is de Autobahn 27 (Afsnidd Bremen–Bremerhoben). De Opfohrt 13 Uthleer liggt so 15 Kilometer in’n Westen von Lübbs an de K 48.

De Bahnhoff Lübbs an de Bahnlien Bremen–Bremerhoben liggt good twee Kilometer in’n Noordwesten von dat Dörp bi Wohlthöben.

 Scholen 

De Kinner ut Lübbs gaht na de Grundschool an’n Billerbeek in Ax. Fröher hett dat ok in Lübbs en Volksschool geven. Bet 1830 weer de Ünnerricht ümschichtig in de Buurnhüüs. In dat Johr is en Schoolhuus in de hüdige Straat Na de Fredenseek boot worrn. 1901 is düsse School afbrennt un wedder nee opboot worrn. 1936 is wedder en neet Schoolhuus boot worrn. De School hett 1973 denn dichtmaakt.

De Speelkreis in Lübbs weer in dat Dörphuus ünnerbrocht un hett von 1970 bet 2013 bestahn. Siet 2013 köönt de lütten Kinner na’n Kinnergoorn in Ax.

Von 2009 bet 2014 hett dat in Lübbs ok en Waldorf-School geven, de denn aver na Oosterholt-Scharmbeek ümtagen is un nu Fre’e School Linnenstraat heet.

 Footnoten 

 Weblenken 

 Websteed von de Samtgemeen (hoochdüütsch)
 Websteed över dat Dörp (hoochdüütsch)

Lubbs
Lubbs